PÄÄTÖSLAUSELMA(1)

Matkailu ja kehitys Euroopan kehitysrahaston (EKR) hallinnossa ja valvonnassa

AKT:n ja EU:n yhteinen parlamentaarinen edustajakokous, joka

- kokoontui Librevillessä (Gabon) 19.-22. maaliskuuta 2001,

- ottaa huomioon Nassaussa (Bahama) 11.-14. lokakuuta 1999 pitämässään 29. kokouksessa hyväksymänsä päätöslauselman matkailusta ja kehityksestä,

A. palauttaa mieleen AKT-valtioiden ja EU:n välisen Cotonoussa (Benin) 23. kesäkuuta 2000 allekirjoitetun kumppanuussopimuksen 24 artiklan ja sen viitekokoelman, jossa asetetaan kestävän kehityksen tavoitteet matkailun alalla AKT-valtioissa yleensä ja erityisesti saarivaltioissa sekä pienillä alueilla, ja tunnustetaan matkailualan kasvava merkitys AKT-valtioiden palvelualan kasvulle ja maailmankauppaosuuden laajentamiselle sekä matkailualan kyky vireyttää talouden muita sektoreita ja siihen liittyvät mahdollisuudet vaikuttaa köyhyyden poistamiseen,

B. panee merkille, että julkisen ja yksityisen sektorin välinen kumppanuus matkailualalla on aivan uutta ja että se voi edistää erään AKT-valtioiden ja EU:n välisen kehitysyhteistyön päätavoitteen toteutumista,

1. kehottaa yhteisöä ja jäsenvaltioita panemaan kokonaisuudessaan ja viipymättä täytäntöön AKT-valtioiden ja EU:n välisen kumppanuussopimuksen 24 artiklan määräykset;

2. toivoo, että AKT:n ja EU:n välinen yhteistyö kestävän kehityksen edistämiseksi matkailualalla toteutetaan siten, että yksityinen sektori ja muut kansalaisyhteiskunnan toimijat otetaan toimintaan mukaan kaikissa ohjelmointivaiheissa;

3. kehottaa komissiota varmistamaan sen, että kaikissa tulevissa yhteistyöhankkeissa ja kauppasopimuksissa otetaan huomioon Euroopan unionin politiikka kestävän matkailun kehittämisen tukemiseksi kehitysmaissa (KOM(1998) 563), Euroopan yhteisöjen toimintasuunnitelma yksityissektorin kehittämiseksi AKT-valtioissa (KOM(98) 667) ja AKT:n ja EU:n välisen kumppanuussopimuksen matkailua koskevat määräykset;

4. kehottaa komissiota, jäsenvaltioita ja AKT-valtioita myöntämään kehityksen yleisten ja ensisijaisten tavoitteiden mukaisesti EKR:n varoja ympäristön ja yhteiskunnan kannalta kestävän matkailun edistämiseen;

5. uskoo, että toteutettaessa tällaisia toimenpiteitä erityistä huomiota on kiinnitettävä pienten ja keskisuurten yritysten tukemiseen erityisesti niillä aloilla, jotka liittyvät joko suoraan tai epäsuorasti matkailuun käyttämällä tukea kulttuuriperinnön, kulttuuritapahtumien, muistomerkkien, hotellien, ravintoloiden, luonnonpuistojen, matkatoimistojen, kaupan, paikallisen käsityötuotannon ja -markkinoinnin sekä pienteollisuuden hyväksi jatkuvien korkeampien matkailutulojen turvaamiseksi;

6. tunnustaa matkailun merkityksen AKT-alueiden taloudelliselle kehitykselle ja tuo tässä yhteydessä esiin tyytyväisyytensä esim. Karibian alueen (Caricom) hallitusten päämiesten päätökseen järjestää alueellinen matkailualan huippukokous 6.-7. heinäkuuta 2001 Bahamasaarilla. Kokoukseen osallistuvat kaikki matkailualan toimijat ja tavoitteena on nostaa matkailu keskeiselle sijalle Karibian alueen talouden kehittämisstrategiassa ja -suunnittelussa;

7. korostaa tässä yhteydessä maiseman säilyttämisen merkitystä kaupunkisuunnittelussa ja maaseudun kehittämisessä; kiinnittää erityistä huomiota kulttuuriperinnön säilyttämiseen ja korostaa rakennusten ja kulttuurikohteiden suojelemisen tarvetta;

8. korostaa, että on erityisen tärkeää varmistaa se, että matkailu ei vaaranna ympäristöä, kulttuuria ja alueen perinteistä elämäntapaa, ja vaatii täten EU:n jäsenvaltioita, AKT-valtioita, komissiota ja Euroopan investointipankkia huolehtimaan, erityisesti niissä maissa, joissa matkailu on tärkeä elinkeino, kulttuuri- ja matkailupolitiikan tasapainoisuudesta ja suuntaamisesta kestävään kehitykseen unohtamatta arviointeja, toiminta-alojen määrittelyä sekä koordinoitua vuoropuhelua tärkeimpien osapuolten välillä;

9. kehottaa Euroopan komissiota varmistamaan, että kahdeksannen EKR:n matkailuohjelmien täytäntöönpanoa ei lykätä enempää, sillä se johtaisi myönnettyjen varojen siirtymiseen yhdeksänteen EKR:oon, ja että täytäntöönpano toteutetaan välittömästi ja siten, että se tukee kestävää kehitystä matkailun alalla;

10. kehottaa komissiota varmistamaan, että kehityksen pääosastolla ja EuropeAid-yhteistyötoimistolla on institutionaaliset valmiudet toimia matkailun alalla tavalla, joka vastaa alan asemaa merkittävimpänä tulonlähteenä ja työllistäjänä AKT-valtioissa;

11. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle.

(1) AKT:n ja EU:n yhteinen parlamentaarinen edustajakokous hyväksynyt Librevillessä (Gabon) 22. maaliskuuta 2001.